text: Far fængslet i fire uger for drab på sin søn
  24 december 2012 kl. 12.34
  En 46-årige mand fra Bramming er mandag fængslet i fire uger. Han er sigtet for drab på sin 20-årige søn.
  Ved et lukket grundlovsforhør mandag formiddag ved Retten i Esbjerg valgte dommeren at fængsle en 46-årig mand fra Bramming i fire uger, oplyser Syd- og Sønderjyllands Politi.
  Manden er sigtet for at have dræbt sin 20-årige søn med en kniv. Han nægter sig skyldig.
  Politiet er langt fra færdig med efterforskningen i sagen, oplyser efterforskningsleder Bent Thuesen.
  - Men vi har fundet så mange ting, at vi har sendt vores personale hjem til juleferie, og så genoptager vi sagen, når juledagene er overstået, siger han til jv.dk
  Den 46-årige mand blev anholdt klokken 10.15 søndag. Han er sigtet for at have stukket sin søn to gange i brystet med en urtekniv med et 20 centimeter langt knivblad.
  Den 20-årige søn blev fundet død i en trappeopgang i Bramming søndag morgen.
  Drabet fandt sted i Storegade i Bramming, og de første undersøgelser viste, at drabsstedet var en lejlighed i opgangen, hvor den dræbtes far, den 46-årige bor.
  